Helen Zille een van vier in DA-wedloopHelen Zille. In die politieke verrassing van die jaar het die voormalige DA-leier en Wes-Kaapse premier haarself verkiesbaar gestel vir die vakante posisie van voorsitter van die DA se federale dagbestuur noudat James Selfe uittree. Die voorsitter van die DA se verkiesingskommissie, Désirée van der Walt, het aan Maroela Media bevestig dat daar tans vier kandidate vir die pos is. Geen nuwe kandidate kan bykom nie, omdat benoemings reeds gesluit het. Kandidate kan wél onttrek. Hulle is Athol Trollip (tans die DA se federale voorsitter), Thomas Walters (tans ondervoorsitter van die DA se federale dagbestuur) en Mike Waters (tans federale ondervoorsitter van die party). Dit is belangrik om te besef dat hierdie nie ’n wedloop om Mmusi Maimane se leiersposisie is nie – dit is die meer administratiewe posisie wat James Selfe gevul het. Die DA se federale raad sal Selfe se opvolger tussen 18 en 20 Oktober verkies. In ’n verdere maar onverwante verwikkeling het die DA se tesourier, dr. Dion George, aangekondig dat hy al die tersaaklike finansiële state behoorlik deurgewerk het en dat Maimane niks verkeerd gedoen het wat die omstrede huur van sy huis of gebruik van ’n motor wat die maatskappy Steinhoff aan die DA geskenk het, betref nie.